জার্মানির হামবুর্গের একদল শিশু শনিবার বিক্ষোভে অংশ নিয়ে মা-বাবার মোবাইল ফোন আসক্তির বিরুদ্ধে প্রতিবাদ জানিয়েছে। অভিনব এই বিক্ষোভের আয়োজকও একজন শিশু। ওই বিক্ষোভের আয়োজন করে সাত বছর বয়সী এমিল। মজার বিষয় হচ্ছে, এমিলের বাবা-মা এই বিক্ষোভের জন্য পুলিশের অনুমতির ব্যবস্থা করে দিয়েছে। শিশু ও তাদের বাবা-মা মিলে প্রায় ১৫০ জন ওই বিক্ষোভে অংশ নেয়। বিক্ষোভের জন্য শিশুরা নিজেরাই পোস্টার বানিয়ে এনেছিল। বিক্ষোভ সমাবেশে এমিল বলেন, আমি আশা করছি, আজকের এই বিক্ষোভের পর মানুষজন তাদের মোবাইল ফোনে কম সময় ব্যয় করবেন। এমিল আরও বলেন, সব বাবা-মার উদ্দেশে এই বার্তা দিতে চাই- ‘আমার সঙ্গে খেলো, তোমার স্মার্টফোনের সঙ্গে নয়’। গবেষণায় দেখা গেছে- বাবা-মার মোবাইল ফোন আসক্তি শিশুদের মধ্যে আচরণগত সমস্যা তৈরি করতে পারে। তারা ঘ্যানঘ্যানে বা প্যানপ্যানে শিশু হয়ে উঠতে পারে। এমনকি হাইপার অ্যাক্টিভ বা হতাশাগ্রস্ত হতে পারে। ডয়েচে ভেলে।